Kaikkiaan ulkomaalaisia epäiltiin rikoksesta edellisvuotta harvemmin.

Ulkomaalaisten epäiltyjen osuus poliisille ilmoitetuissa rikoksissa vähentyi viime vuonna vuoteen 2015 verrattuna.

Poliisille ilmoitetuissa seksuaalirikoksissa ulkomaalaisten epäiltyjen osuus kasvoi.

Ahdistelurikosten ilmoituksissa kasvua oli 202 % ja raiskausrikoksissa noin 64 %.

SILJA VIITALA

Ulkomaalaisten epäiltyjen osuus kaikissa poliisille ilmoitetuissa rikoksissa vähentyi viime vuonna vuoteen 2015 verrattuna. Sen sijaan poliisille ilmoitetuissa seksuaalirikoksissa ulkomaalaisten epäiltyjen osuus kasvoi. Seksuaalisessa ahdistelussa kasvua ilmoitettujen rikosten määrässä oli 202 prosenttia ja raiskausrikoksissa noin 64 prosenttia. Poliisin STT:lle kokoamissa tiedoissa on verrattu tammi-marraskuun tietoja, sillä vuoden 2016 joulukuun tietoja ei ole vielä saatavilla.

Poliisitarkastaja Måns Enqvist sanoo, että vielä ei voida arvioida, liittyykö ulkomaalaisten epäiltyjen osuuden kasvu seksuaalirikoksissa siihen, että vuonna 2015 Suomeen tuli suuri määrä turvapaikanhakijoita. Turvapaikkaa haki Suomesta yli 32 000 ihmistä.

- Jos meille tulee paljon ihmisiä, jotka eivät ole integroituneet Suomeen ja jotka joutuvat asumaan ahtaasti vastaanottokeskuksissa, on selvää, että epäjärjestystä esiintyy ja tapahtuu rikoksia.

- Turvapaikanhakijatilanne näkyy tilastoissa tavalla tai toisella, mutta on väärin lähteä tekemään liian jyrkkiä johtopäätöksiä.

Viime vuonna rikoksesta epäiltynä oli reilut 1 100 turvapaikanhakijaa, käy ilmi poliisin tilastoista.

Vieraasta helpompi ilmoittaa

Enqvist huomauttaa, että tilastoissa näkee vain ilmoitetut rikokset. Valtaosassa seksuaalirikoksista tekijä ja uhri ovat toisilleen tuttuja, jolloin ilmoituskynnys on myös korkeampi.

Enqvistin mukaan on tahoja, jotka haluavat luoda mielikuvan " ulkomaalaisista jotka raiskaavat suomalaisia naisia " .

- Tilastot eivät kerro tekijän ja uhrin välisestä suhteesta eikä heidän alkuperästään.

Selvästi suurimmassa osassa ilmoitetuista seksuaalirikoksista epäilty oli suomalainen. Vuonna 2015 ilmoitetuissa seksuaalirikoksissa, joissa epäilty oli tiedossa, 1 843 rikoksessa epäilty oli suomalainen ja 419:ssä ulkomaalainen. Väestöjen kokoon suhteutettuna seksuaalirikoksista epäiltyinä oli noin 0,03 prosenttia suomalaisista ja lähes 0,2 prosenttia ulkomaalaisista.

Viime vuonna marraskuuhun mennessä seksuaalirikoksesta epäiltyjen ulkomaalaisten määrä kasvoi. Suhteellisia määriä ei voi viime vuodesta vielä laskea, koska vastaava väestötilasto julkaistaan maaliskuussa.